Page:Ludus Coventriae (1841).djvu/103

 The fyftene is gracyous with on acorde, Whiche is syne of Godly love, semyth me; Se now blysse, oure Lorde, Alle that oure lordys servauntes be.

Ecce nunc, benedicite Dominum, omnes servi Domini!

Episcopus. A! gracyous Lord, this is a mervelyous thynge, That we se here alle in syght, A babe of thre ȝer age so ȝynge, To come up these greeys so up ryght; It is an hey meracle, and by Goddys myght No dowth of she xal be gracyous.

Maria. Holy ffadyr, I beseche ȝow forthe ryght, Sey how I xal be rewlyd in Goddys hous.

Episcopus. Dowtere, God hath ȝovyn us commaundementes ten, Whiche shortely to say be comprehendyd in tweyn, And tho must be kept of alle Crysten men, Or ellys here jugement is perpetual peyn. ȝe must love God severeynly and ȝour evyn Crystyn pleyn, God fyrsst ffor his hyȝ and sovereyn dygnyté: He lovyd ȝow fyrst, love hym ageyn, ffor of love to his owyn lyknes he made the.

Love ffadyr, Sone, and Holy Gost! Love God the Fadyr, ffor he gevyth myght; Love God the Sone, ffor he gevyth wysdom thou wost; Love God the Holy Gost, ffor he gevyth love and lyght. Thre personys and on God thus love of ryght, With alle thin hert, with alle thi sowle, with alle thi mende, And with alle the strenghthis in the be dyght, Than love thin evyn Crystyn as thiself withowtyn ende.

Thu xalt hate nothynge but the devyl and synne: God byddyth the lovyn thi bodyly enmy;